

 **ข่าวประชาสัมพันธ์**

**กรุงไทยผนึกองค์การสวนสัตว์ฯ เปิดบริการ Zoo e-Ticket 6 สวนสัตว์ทั่วประเทศ**

ธนาคารกรุงไทย ผนึกความร่วมมือ องค์การสวนสัตว์แห่งประเทศไทย ยกระดับการจำหน่ายบัตรเข้าชม สวนสัตว์ด้วยระบบอิเล็กทรอนิกส์ (Zoo e-Ticket) เพิ่มช่องทางชำระเงินออนไลน์ผ่านการสแกน QR Code
หรือบัตรเครดิตและเดบิต อำนวยความสะดวกนักท่องเที่ยวไทยและต่างชาติ ครอบคลุม 6 สวนสัตว์ทั่วประเทศ

**รศ.ดร.เจษฎ์ โทณะวณิก ประธานกรรมการองค์การสวนสัตว์แห่งประเทศไทย** กล่าวว่า
ความร่วมมือกับธนาคารกรุงไทย ในการพัฒนาระบบจำหน่ายบัตรเข้าชมสวนสัตว์ (Zoo e-Ticket) ครั้งนี้ จะช่วยส่งเสริมการดำเนินงานขององค์การสวนสัตว์ฯ และอำนวยความสะดวกด้านการชำระค่าบริการผ่านช่องทางออนไลน์ให้กับนักท่องเที่ยว ตอบโจทย์ตลาดการท่องเที่ยวยุคใหม่ที่เปลี่ยนแปลงอย่างรวดเร็ว ครอบคลุมสวนสัตว์ 6 แห่ง
ทั่วประเทศ ได้แก่ สวนสัตว์เปิดเขาเขียว สวนสัตว์เชียงใหม่ สวนสัตว์นครราชสีมา สวนสัตว์ขอนแก่น
สวนสัตว์อุบลราชธานี และสวนสัตว์สงขลา

**นายธวัชชัย ชีวานนท์ ประธานผู้บริหาร Product & Business Solutions**  **ธนาคารกรุงไทย** กล่าวว่า ธนาคารมุ่งมั่นพัฒนาผลิตภัณฑ์และบริการทางการเงินอย่างต่อเนื่อง รวมถึงต่อยอดพัฒนาบริการด้านชำระเงินที่เป็นกลไกสำคัญในทุกกิจกรรมทางเศรษฐกิจ ซึ่งการชำระเงินที่มีประสิทธิภาพจะช่วยยกระดับคุณภาพชีวิตของประชาชน เสริมขีดความสามารถทางการแข่งขันให้กับภาคธุรกิจ ผู้ประกอบการ และเศรษฐกิจของประเทศ
โดยความร่วมมือกับองค์การสวนสัตว์แห่งประเทศไทย ในพระบรมราชูปถัมภ์ ในครั้งนี้ ธนาคารกรุงไทยเป็นผู้ให้บริการเชื่อมระบบการชำระเงินด้วย QR Code หรือบัตรเครดิตและบัตรเดบิต อำนวยความสะดวกให้
กับนักท่องเที่ยวทั้งชาวไทยและต่างชาติ สามารถชำระค่าเข้าชมสวนสัตว์ ผ่านระบบอิเล็กทรอนิกส์ ได้อย่างสะดวกรวดเร็วปลอดภัย ลดการใช้เงินสด ตอบโจทย์การท่องเที่ยวยุคดิจิทัล

 นอกจากนี้ ธนาคารมุ่งมั่นที่จะนำนวัตกรรมและเทคโนโลยี พร้อมเชื่อมโยงระบบต่างๆ และสนับสนุนองค์การสวนสัตว์ในทุกโครงการอย่างต่อเนื่อง เพื่อตอบสนองความต้องการของลูกค้าในกลุ่มเป้าหมายร่วมกันและเป็นส่วนหนึ่งในการสร้างดิจิทัลแพลตฟอร์ม ซึ่งเป็นของยุทธศาสตร์ธนาคาร ตามแนวคิด “นวัตกรรมสร้างคุณค่า ตอบโจทย์ลูกค้า สู่ความยั่งยืน”

**ทีม Marketing Strategy**
**1 พฤศจิกายน 2567**